આસામમાં બાંગલાદેશીઓની ઘૂણસખોરીનું દૂષણ એટલી હદે વ્યાપક બન્યું હતું કે આસામના મૂળ નિવાસી ભારતીય નાગરિકોની વસતીનાં સમીકરણ બદલાવા લાગ્યાં હતાં. અનેક ગામો અને નગરોમાં આસામના રહેવાસીઓ કરતાં ઘૂસણખોરોની વસતી વધવા લાગી હતી. મતની લાલચમાં રાજકારણીઓએ અને ભ્રષ્ટ સરકારી તંત્રએ આ બધા ઘૂસણખોરોને રેશનકાર્ડ આપી મતદાર યાદીઓમાં તેમનાં નામ સમાવિષ્ટ કરી દીધા હતા. આવા ઘૂસણખોરોના મતથી ચૂંટાયેલા રાજકીય અગ્રણીઓ વિવાદના સમયે તેમનો બચાવ કરતા રહ્યા હતા. પરિણામે એક સમય એવો આવ્યો કે આસામમાં ઘૂસણખોરોના મુદ્દે તંગદિલી સર્જાઈ. અસમ ગણ પરિષદ જેવાં સંગઠનોએ આંદોલન શરૃ કર્યાં હતાં. આંદોલન હિંસક બન્યાં અને કત્લેઆમ ચાલી હતી. એ પછી ઘૂસણખોરોની સમસ્યાના મુદ્દે સમાધાન શોધવાના પ્રયાસ થયા અને દિવંગત વડાપ્રધાન રાજીવ ગાંધીના સમયમાં કેન્દ્ર – રાજ્ય વચ્ચે કરાર થયા મુજબ નાગરિક રજિસ્ટર તૈયાર કરવાનું નક્કી થયું, પરંતુ આસામમાં સત્તા પર આવેલી રાજ્ય સરકારો તેના અમલમાં વિલંબ કરતી રહી એટલે મામલો સર્વોચ્ચ અદાલતમાં ગયો હતો.